Al tire un aiar brut e fastidiôs pai dirits di fonde. Par esempli pal dirit ae lenghe, pal dirit ae informazion, pe libertât di espression e pal dirit ae diversitât.
Chest si lu viôt a clâr, in particolâr di un pôc di timp incà, soredut intal Stât talian. Cheste situazion e salte al voli ancjemò plui a palês in Friûl.
Di une bande i comitâts a denunziin i tais continuis aes risorsis pe tutele des minorancis linguistichis, a pet che ducj a disin che propit chê e je la fonde de autonomie speciâl, sei cjalant al passât che ancjemò di plui in prospetive.
Di chê altre, a conferme di cheste separazion tra peraulis e fats, Onde Furlane e Radio Spazio 103 a segnalin la mancjance di risorsis e di strategjie, che il so efiet negatîf al colpìs in particolâr i sogjets che a fasin di plui, miôr e cun plui continuitât, professionalitât e convinzion. E che, cun cualchi insigurece di mancul, a podaressin fâ ancjemò miôr.
In cont di tutele des minorancis, dirits linguistics e informazion tai ultins dîs si à palesât ad in plen un altri câs paradigmatic: chel dal Novi Matajur, il setemanâl de comunitât slovene de provincie di Udin. Il numar dal gjornâl di Miercus ai 6 di Fevrâr al è saltât fûr intune edizion une vore particolâr: dome vot pagjinis, siet di chês dutis blancjis e la prime cun trê articui, un tal sloven locâl, un ta chel standard e un par talian, che a presentin la situazion.
Il gjornâl al vîf un dai moments plui dificii di ducj i siei passe sessante agns di storie: dificoltâts economichis, stipendis di paiâ, bêçs statâi e regjonâi che a son blocâts e no rivin e insigurecis mostris pal avignî. Ancje in chest câs e je un zûc la vite stesse di un imprest di informazion e comunicazion, di une lenghe e di une comunitât.
Ancjemò lenghis e dirits in pericul e vôs “altris” che a riscjin di vignî distudadis.
fur_Latn fur_Latn fur_Latn fur_Latn fur_Latn fur_Latn fur_Latn